和姜伯輝見贈醉吟畫詩
作者：郭祥正
朝代：宋

paragraphs: 蒼崖一萬丈，中寫白玉泉。
飛鳥度不得，而我長攀緣。
洗盡心地垢，吟成元化篇。
更復有何物，一樽當我前。
忽逢姜伯輝，爽量涵水淵。
開談了無跡，所得全於天。
便欲脱青衫，泛我江東船。
結交要終始，相忘復頽然。
徑呼妙手畫，秋江霜景全。
冰輪正卓午，照影無頗偏。
誰能騎蹇驢，世路空流連。
咄哉可以往，揮手從飛仙。